text: Lasse Andersson haste-indkaldt til Rio
  05 august 2016 kl. 06.32
  Lasse Andersson, der netop er skiftet fra KIF Kolding København til Barcelona, er blevet hasteindkaldt til det danske OL-landshold i håndbold.
  Allerede inden OL officielt er gået i gang, har landstræner Gudmundur Gudmundsson set sig nødsaget til at skifte ud i OL-truppen. Det sker, efter at en lægskade holder Skjern-spilleren Kasper Søndergaard ude.
  Vurderingen er, at Søndergaard ikke er i stand til at spille i den første del af OL-turneringen, og derfor har landsholdstræneren sendt bud efter Lasse Andersson, der i hele juli måned har været med på herrelandsholdets samlinger.
  Lasse Andersson ankommer til OL-byen lørdag morgen. Danmark spiller første kamp ved OL søndag kl. 19.40 dansk tid.
  